Maloko mangwe a phuthego eo a ne a tlhoka go rutiwa ka kgang ya go lekalekana. Ka sekai, morutwa Jakobe o ne a kgalemela ba ba neng ba tshwara Bakeresete ba ba humileng ka tlotlo go feta ba ba humanegileng. (Jakobe 2:1-4) Seo se ne se sa siama. Moaposetoloi Paulo o ne a bontsha gore Bakeresete ba Baditšhaba ba ne ba se kwa tlase ga Bakeresete ba Bajuda ka tsela epe le gore Bakeresete ba basadi ba ne ba se kwa tlase ka tsela epe mo go ba banna. O ne a kwala jaana: “Tota e bile, lona lotlhe lo bana ba Modimo ka tumelo ya lona mo go Keresete Jesu. Gonne lona lotlhe ba lo neng lwa kolobediwa mo go Keresete lo apere Keresete. Ga go na Mojuda le fa e le Mogerika, ga go na motlhanka le fa e le mogololesegi, ga go na motho wa monna le fa e le motho wa mosadi; gonne lotlhe lo motho a le mongwe yo o seoposengwe le Keresete Jesu.”—Bagalatia 3:26-28.